सीपीआईएम के प्रदेश सचिव डॉ. ओमकार शाद विश्व हिन्दू परिषद की नाम बदलने की बात का बिल्कुल भी समर्थन नहीं करते हैं. उनका कहना है कि शिमला का नाम इतिहास से तो जुड़ा ही है, साथ ही शिमला अंतर्राष्ट्रीय स्तर पर जाना जाता है. शिमला नाम कोई गुलामी का प्रतीक नहीं है, इसका अपना एतिहासिक महत्व है. अगर शिमला का नाम बदला जाता है तो पहले से ही कर्जे में डूबे हिमाचल पर अतिरिक्त आर्थिक बोझ पड़ेगा. वैसे शिमला का पुराना नाम श्यामला था. शिमला के कालीबाड़ी मंदिर को पहले श्यामला माता के नाम से जाना जाता था. इसी पर इस शहर का नाम श्यामला हुआ करता था. बाद में मंदिर का नाम कालीबाड़ी और शहर का नाम शिमला कर दिया गया. दरअसल, जब अंग्रेज पहाड़ों की रानी शिमला आए तो उन्होंने इसका नाम ‘सिमला’ कर दिया जो बाद में शिमला हो गया.